**apa curgând**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

după ce faci focul să trosnească

pune piatra pe deasupra

dar nu oricum

ci în așa fel încât să iasă toată

întunecarea din ea

după care poți să pui lutul

dar nu orice fel de lut

și nu oricum,

ci bine frământat de gândurile tale

de picioarele tale

de mâinile albe

până iese mătasea din el

după care

poți să te faci din nou

dar fără aripi

fiindcă ele îți vor crește din mine

când iarba se va fi încovoiat sub

durerile facerii

după aceea ai să vezi

că sufletele noastre s-au întors

mai limpezi ca niciodată

mai pure ca înaintea potopului

și ai să vezi că nu noi ne-am schimbat de fapt

doar pietrele și apa

curgând